REGULAMENT (CE) NR. 377/2008 AL COMISIEI
din 25 aprilie 2008
de punere în aplicare a Regulamentului (CE) nr. 577/98 al Consiliului privind organizarea unei anchete prin sondaj asupra forței de muncă din Comunitate, în ceea ce privește codificarea utilizată pentru transmiterea datelor începând cu anul 2009, utilizarea unui subeșantion pentru culegerea datelor referitoare la variabilele structurale și definirea trimestrelor de referință
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 577/98 al Consiliului din 9 martie 1998 privind organizarea unei anchete prin sondaj asupra forței de muncă din Comunitate (1) și, în special, articolul 1 și articolul 4 alineatul (3),
întrucât:
(1)
Articolul 1 din Regulamentul (CE) nr. 577/98 prevede, în cazul unei anchete continue, întocmirea de către Comisie a unei liste a săptămânilor care alcătuiesc trimestrele de referință pentru anchetă.
(2)
În conformitate cu articolul 4 alineatul (3) din Regulamentul (CE) nr. 577/98, sunt necesare măsuri de punere în aplicare pentru definirea codificării variabilelor utilizate pentru transmiterea datelor.
(3)
În conformitate cu articolul 4 alineatul (4) din Regulamentul (CE) nr. 577/98, pe baza caracteristicilor anchetei se poate întocmi o listă de variabile, denumite în continuare „variabile structurale”, care se supun anchetei numai ca medii anuale a 52 de săptămâni, și nu ca medii trimestriale. În consecință, este necesar să se stabilească condițiile de utilizare a unui subeșantion destinat culegerii datelor referitoare la variabilele structurale.
(4)
Având în vedere importanța datelor privind ocuparea forței de muncă și șomajul, totalurile acestor indicatori trebuie să fie coerente indiferent dacă provin dintr-un subeșantion anual sau sunt calculate pe baza unei medii anuale a patru eșantioane trimestriale complete.
(5)
Având în vedere importanța datelor culese pe baza modulelor ad hoc, aceste informații trebuie să poată fi combinate cu oricare altă variabilă a anchetei.
(6)
Regulamentul (CE) nr. 577/98, astfel cum a fost modificat prin Regulamentul (CE) nr. 1372/2007 al Parlamentului European și al Consiliului, face obligatorie transmiterea variabilei „venitul de la locul de muncă principal”. În consecință, codificarea variabilelor ar trebui modificată.
(7)
Regulamentul (CE) nr. 430/2005 al Comisiei de punere în aplicare a Regulamentului (CE) nr. 577/98 al Consiliului privind organizarea unei anchete prin sondaj asupra forței de muncă din Comunitate, în ceea ce privește codificarea care trebuie utilizată pentru transmiterea datelor începând cu anul 2006 și utilizarea unui subeșantion pentru culegerea datelor referitoare la variabilele structurale (2) definește codificarea care trebuie utilizată pentru transmiterea datelor începând cu anul 2006. Cu toate acestea, este necesară modificarea sistemului de codificare începând cu anul 2009 pentru a ține cont de schimbările a două variabile (domeniul în care a fost atins cu succes nivelul de educație sau de formare profesională cel mai ridicat și salariul lunar pentru ocupația principală), pentru a adapta coloanele de transmitere în mod corespunzător și pentru a corecta anumite erori ale filtrelor și omisiuni în cazul altor variabile. În consecință, Regulamentul (CE) nr. 430/2005 al Comisiei ar trebui abrogat cu efect de la 1 ianuarie 2009.
(8)
Măsurile prevăzute de prezentul regulament sunt conforme cu avizul Comitetului pentru programele statistice, constituit prin Decizia 89/382/CEE a Consiliului, Euratom (3),
ADOPTĂ PREZENTUL REGULAMENT:
Articolul 1
Variabile structurale
Condițiile de utilizare a subeșantionului destinat culegerii de date referitoare la variabilele structurale sunt prevăzute în anexa I.
Articolul 2
Trimestre de referință
Definiția trimestrelor de referință care trebuie aplicată începând cu anul 2009 este prevăzută în anexa II.
Articolul 3
Codificare
Codurile variabilelor care trebuie utilizate pentru transmiterea datelor începând cu anul 2009 sunt prevăzute în anexa III.
Articolul 4
Abrogare
Regulamentul (CE) nr. 430/2005 se abrogă cu efect de la 1 ianuarie 2009.
Articolul 5
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 aprilie 2008.